Τροποποιημένη πρόταση ΟΔΗΓΙΑ ΤΟΥ ΣΥΜΒΟΥΛΙΟΥ περί τροποποίησης της οδηγίας 77/388/ΕΟΚ όσον αφορά το ειδικό καθεστώς των πρακτορείων ταξιδιών (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ

Στις 8 Φεβρουαρίου 2002 η Επιτροπή δημοσίευσε πρόταση οδηγίας του Συμβουλίου για την τροποποίηση της οδηγίας 77/388/ΕΟΚ όσον αφορά ειδικό καθεστώς για την παροχή ταξιδιωτικών υπηρεσιών [1].

[1] Πρόταση COM(2002) 64 τελικό.

Εντωμεταξύ το Συμβούλιο εξέδωσε την οδηγία 2002/38/ΕΚ του Συμβουλίου της 7ης Μαίου 2002 που τροποποιεί προσωρινά την οδηγία 77/388/ΕΟΚ όσον αφορά το καθεστώς φόρου προστιθέμενης αξίας που εφαρμόζεται στις ραδιοφωνικές και τηλεοπτικές υπηρεσίες και σε ορισμένες υπηρεσίες που παρέχονται ηλεκτρονικά [2] και τον κανονισμό (ΕΚ) αριθ. 792/2002 του Συμβουλίου της 7ης Μαίου 2002 που τροποποιεί προσωρινά τον κανονισμό (ΕΟΚ) αριθ. 218/92 σχετικά με τη διοικητική συνεργασία στον τομέα των έμμεσων φόρων (ΦΠΑ) όσον αφορά πρόσθετα μέτρα για το ηλεκτρονικό εμπόριο [3].

[2] ΕΕ L 128 της 15/05/2002,σ.41

[3] ΕΕ L 128 της 15/05/2002, σ.1.

Η Ευρωπαϊκή Οικονομική και Κοινωνική Επιτροπή εξέδωσε τη γνώμη της στις 17 και 18 Ιουλίου 2002 [4].

[4] ΕΕ C 241, 7.10.02, σ. 83

Στις 24 Σεπτεμβρίου 2002 το Ευρωπαϊκό Κοινοβούλιο εξέδωσε την έκθεσή του σχετικά με την εν λόγω πρόταση για οδηγία του Συμβουλίου [5] και πρότεινε δύο τροπολογίες, μία από τις οποίες αποδέχθηκε η Επιτροπή και όσον αφορά την οποία ανέλαβε να τροποποιήσει την πρότασή της.

[5] Έκθεση σχετικά με την πρόταση οδηγίας του Συμβουλίου για την τροποποίηση της οδηγίας 77/388/ΕΟΚ όσον αφορά το ειδικό καθεστώς για τα πρακτορεία ταξιδιών (COM(2002) 64 - C5-0112/2002 - 2002/0041(CNS)), PE 307 532, A5-0274/2002.

Ως εκ τούτου, η Επιτροπή υποβάλλει την παρούσα τροποποιημένη πρόταση.

2. ΕΠΕΞΗΓΗΣΗ ΤΩΝ ΤΡΟΠΟΠΟΙΗΣΕΩΝ

2.1. Εισαγωγή της αρχής της ενιαίας αντιμετώπισης ("one-stop shop")

Σκοπός της εν λόγω τροποποίησης είναι να εξασφαλιστεί ότι οι προτεινόμενοι κανόνες σχετικά με τον τόπο παροχής ταξιδιωτικών υπηρεσιών, όταν παρέχονται από ταξιδιωτικούς πράκτορες που δεν είναι εγκατεστημένοι στην ΕΕ σε πελάτες εγκατεστημένους στην ΕΕ μπορούν να εύκολα να εφαρμοστούν στην πράξη. Παρόλο που η Επιτροπή ζήτησε να είναι φορολογητέοι στην ΕΕ οι προμηθευτές από τρίτες χώρες όταν παρέχουν υπηρεσίες στην ΕΕ, δεν πρότεινε απλοποιημένα μέτρα για τον σκοπό αυτό.

Εντωμεταξύ εγκρίθηκε απλοποιημένο σύστημα με την οδηγία 2002/38/ΕΚ του Συμβουλίου που τροποποιεί την οδηγία 77/388/ΕΟΚ όσον αφορά το καθεστώς φόρου προστιθέμενης αξίας που εφαρμόζεται στις ραδιοφωνικές και τηλεοπτικές υπηρεσίες και σε ορισμένες υπηρεσίες που παρέχονται ηλεκτρονικά, σε περιπτώσεις που ο προμηθευτής που δεν είναι εγκατεστημένος στην ΕΕ παρέχει τις εν λόγω υπηρεσίες σε μη φορολογητέους στην ΕΕ πελάτες. Το εν λόγω καθεστώς ενιαίας αντιμετώπισης ("one stop shop") θα εφαρμόζεται για τριετή περίοδο δοκιμής από την 1η Ιουλίου 2003.

Το Ευρωπαϊκό Κοινοβούλιο πρότεινε την επέκταση του πεδίου εφαρμογής αυτού του ειδικού καθεστώτος που προβλέπει η οδηγία 2002/38/ΕΚ, καθώς και του διμερούς μηχανισμού συμψηφισμού μεταξύ φορολογικών αρχών που προβλέπεται στον Τίτλο III.A του κανονισμού (EΚ) αριθ.792/2002 του Συμβουλίου της 7ης Mαίου 2002 που τροποποιεί προσωρινά τον κανονισμό (EΟΚ) αριθ. 218/92 σχετικά με τη διοικητική συνεργασία στον τομέα των έμμεσων φόρων (ΦΠΑ) όσον αφορά πρόσθετα μέτρα για το ηλεκτρονικό εμπόριο, στην παροχή από προμηθευτές μη εγκατεστημένους στην ΕΕ ταξιδιωτικών υπηρεσιών σε πελάτες εγκατεστημένους στην ΕΕ.

Η Επιτροπή αποδέχθηκε την εν λόγω τροπολογία και υποσχέθηκε να τροποποιήσει ανάλογα την πρότασή της.

2.2. Καθιέρωση απαλλαγής για την παροχή υπηρεσιών σε πελάτες εγκατεστημένους σε τρίτη χώρα.

Η Επιτροπή δεν μπορεί να αποδεχθεί αυτήν την τροπολογία δεδομένου ότι είναι αντίθετη προς μία από τις βασικές αρχές του κοινοτικού συστήματος ΦΠΑ σύμφωνα με την οποία τα εμπορεύματα και οι υπηρεσίες φορολογούνται στον τόπο κατανάλωσης της υπηρεσίας. Ως εκ τούτου, το περιθώριο κέρδους που δημιουργείται στην Κοινότητα θα είναι φορολογητέο στην Κοινότητα, όπου αποκομίζεται και δεν θα πρέπει να υπάρχει απαλλαγή όταν ο πελάτης είναι εγκατεστημένος εκτός της ΕΕ.

3. ΜΕΤΑΒΟΛΕΣ ΠΟΥ ΠΡΟΤΕΙΝΟΝΤΑΙ ΣΤΗΝ ΠΡΟΤΑΣΗ COM (2002) 64 ΤΕΛΙΚΟ ΤΗΣ ΕΠΙΤΡΟΠΗΣ

3.1. Εισαγωγή νέας υποπαραγράφου στο πλαίσιο του άρθρου 26 παράγραφος 2.

Η πρώτη μεταβολή συνίσταται στην επέκταση του πεδίου εφαρμογής του ειδικού συστήματος για υπηρεσίες που παρέχονται ηλεκτρονικά για να καλυφθούν επίσης οι ταξιδιωτικές υπηρεσίες που παρέχουν οι ταξιδιωτικοί πράκτορες που δεν είναι εγκατεστημένοι στην ΕΕ, στο μέτρο που η ταξιδιωτική υπηρεσία παρέχεται στην ΕΕ. Οι εν λόγω προμήθειες καλύπτονται από το άρθρο 26 παράγραφος 2 της πρότασης COM(2002)64 τελικό της Επιτροπής. Παρεμβάλλεται νέα υποπαράγραφος στο παρόν άρθρο, που προτείνει να επιτραπεί στους εν λόγω προμηθευτές τρίτων χωρών, που αναφέρονται στο άρθρο 26 παράγραφος 2 σημείο β) (νέο), να εφαρμόσουν ειδικό σύστημα, παρόμοιο με αυτό που εφαρμόζεται για τις ηλεκτρονικά παρεχόμενες υπηρεσίες, ώστε να συμμορφωθούν με τις υποχρεώσεις τους ΦΠΑ στην ΕΕ.

3.2. Νέο άρθρο 26(3)

Το νέο άρθρο 26(3)(α) εισάγει κατά πρώτον ορισμένους ορισμούς που είναι απαραίτητοι για τον προσδιορισμό του πεδίου εφαρμογής και τη λειτουργία του ειδικού καθεστώτος.

Η δεύτερη παράγραφος του άρθρου 26(3) καθιερώνει το ειδικό καθεστώς που θα εφαρμοστεί για την παροχή ταξιδιωτικών υπηρεσιών από ταξιδιωτικούς πράκτορες μη εγκατεστημένους στην ΕΕ, όταν παρέχουν ταξιδιωτικές υπηρεσίες που πραγματοποιούνται στην ΕΕ σε πελάτες εγκατεστημένους στην ΕΕ.

3.3. Τροποποίηση του άρθρου 3 της πρότασης COM(2002) 64 τελικό

Το ειδικό καθεστώς για τις προμήθειες που καλύπτονται από το άρθρο 26 παράγραφος 3 (νέο) είναι παρόμοιο με το ειδικό καθεστώς για ηλεκτρονικά παρεχόμενες υπηρεσίες που αναφέρονται στο άρθρο 26γ (Β) της 6ης οδηγίας ΦΠΑ, που εφαρμόζεται για τριετή δοκιμαστική περίοδο, από την πρώτη Ιουλίου 2003. Ως εκ τούτου, είναι σκόπιμο να παραταθεί η αρχική προθεσμία της 1ης Ιανουαρίου 2003 μέχρι την 1η Ιουλίου 2003.

4. ΣΚΟΠΟΣ ΚΑΙ ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ ΠΟΥ ΤΡΟΠΟΠΟΙΕΙ ΤΟΝ ΚΑΝΟΝΙΣΜΟ (ΕΟΚ) ΑΡΙΘ. 218/92

Σκοπός των προτεινόμενων τροποποιήσεων του ειδικού καθεστώτος για τους ταξιδιωτικούς πράκτορες, που αναφέρονται στο άρθρο 26 της 6ης οδηγίας ΦΠΑ, είναι να εξασφαλιστεί ότι ο ΦΠΑ χορηγείται στα κράτη μέλη όπου πραγματοποιείται η κατανάλωση.

Στο πλαίσιο του προτεινόμενου νέου καθεστώτος, εναπόκειται κατ' αρχάς στο κράτος μέλος να εξασφαλίσει ότι οι προμηθευτές εκπληρώνουν τις φορολογικές τους υποχρεώσεις και υπόκεινται στον ΦΠΑ που οφείλουν να καταβάλουν επί των υπηρεσιών που παρέχουν. Για την παροχή ταξιδιωτικών υπηρεσιών από πρακτορεία ταξιδιών που δεν είναι εγκατεστημένοι, ούτε καταχωρημένοι στο μητρώο ΦΠΑ στην Κοινότητα, σε πελάτες που είναι εγκατεστημένοι στην Κοινότητα, είναι απαραίτητο να ανταλλάσσει το κράτος μέλος κατανάλωσης με το κράτος μέλος εγκατάστασης του προμηθευτή όλες τις πληροφορίες που είναι αναγκαίες για την εφαρμογή του ειδικού συστήματος που προβλέπεται στο άρθρο 26 παράγραφος 3 (νέο) της 6ης οδηγίας ΦΠΑ. Ομοίως είναι απαραίτητο για το κράτος μέλος κατανάλωσης να μεταφέρεται στον εθνικό προϋπολογισμό το ποσό του ΦΠΑ που οφείλεται επί των υπηρεσιών που παρέχονται στο έδαφός του.

Παρόμοιο καθεστώς έχει ήδη καθιερωθεί για ηλεκτρονικά παρεχόμενες υπηρεσίες [6] και οι προτεινόμενες τροποποιήσεις του κανονισμού (ΕΟΚ) αριθ. 218/92 προορίζονται για την επέκταση του καθεστώτος στην παροχή υπηρεσιών από ταξιδιωτικούς πράκτορες στο πλαίσιο του ειδικού καθεστώτος που εισήχθη βάσει του άρθρου 26 παράγραφος 3 της 6ης οδηγίας ΦΠΑ.

[6] Κανονισμός του Συμβουλίου (Ευρωπαϊκή Επιτροπή) αριθ. 792/2002 της 7ης Μαίου 2002.

2002/0041 (CNS)

Τροποποιημένη πρόταση ΟΔΗΓΙΑ ΤΟΥ ΣΥΜΒΟΥΛΙΟΥ περί τροποποίησης της οδηγίας 77/388/ΕΟΚ όσον αφορά το ειδικό καθεστώς των πρακτορείων ταξιδιών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας, και ιδίως το άρθρο 93,

την πρόταση της Επιτροπής [7],

[7] ΕΕ C [...],[...], σελ.[...]

τη γνώμη του Ευρωπαϊκού Κοινοβουλίου [8],

[8] ΕΕ C [...],[...], σελ.[...]

τη γνώμη της Ευρωπαϊκής Οικονομικής και Κοινωνικής Επιτροπής [9],

[9] ΕΕ C [...],[...], σελ.[...]

Εκτιμώντας τα εξής:

(1) Σύμφωνα με την ανακοίνωση της Επιτροπής στο Συμβούλιο και στο Ευρωπαϊκό Κοινοβούλιο με τίτλο «στρατηγική για τη βελτίωση της λειτουργίας της εσωτερικής αγοράς» [10], ένας από τους τέσσερις στόχους για τη βελτίωση της λειτουργίας της εσωτερικής αγοράς βραχυπρόθεσμα. είναι πιο ενιαία εφαρμογή της κοινοτικής νομοθεσίας από τα κράτη μέλη.

[10] COM (2000) 348 τελικό της 7.6.2000

(2) Τα κράτη μέλη εφαρμόζουν επί του παρόντος διαφορετικές ερμηνείες του ειδικού καθεστώτος για τα πρακτορεία ταξιδιών, όπως ορίζεται στο άρθρο 26 της έκτης οδηγίας του Συμβουλίου 77/388/ΕΟΚ της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - κοινό καθεστώς φόρου προστιθέμενης αξίας: ομοιόμορφη φορολογική βάση [11], με αποτέλεσμα τη διαφορετική εφαρμογή του καθεστώτος αυτού στα διάφορα κράτη μέλη και τη στρέβλωση του ανταγωνισμού για ορισμένα ταξιδιωτικά πρακτορεία .

[11] ΕΕ L 145 της 13/6/1977, σ.1.

(3) Η επέκταση του πεδίου εφαρμογής της οδηγίας 77/388/ΕΟΚ έτσι ώστε κάθε προμήθεια οργανωμένου ταξιδιού να υπόκειται στους όρους που θέτει το άρθρο 26 θα εξουδετέρωνε τις εν λόγω διαφορές και θα εξασφάλιζε την καλύτερη εκπλήρωση του αρχικού στόχου φορολόγησης στο κράτος μέλος κατανάλωσης της υπηρεσίας.

(4) Το απλοποιημένο καθεστώς, που καθιέρωσε η οδηγία 2002/38/ΕΚ του Συμβουλίου για τη φορολόγηση των ηλεκτρονικά παρεχόμενων υπηρεσιών, θα πρέπει να επεκταθεί για να καλύψει την προμήθεια ταξιδιωτικών υπηρεσιών από ταξιδιωτικά πρακτορεία που δεν είναι εγκατεστημένα στην Κοινότητα σε πελάτες που δεν εγκατεστημένοι στην Κοινότητα.

(5) Για να διευκολυνθεί η εκπλήρωση των εν λόγω φορολογικών υποχρεώσεων, από μέρους των ταξιδιωτικών πρακτορείων, που ούτε είναι εγκατεστημένα ούτε οφείλουν να εγγραφούν σε φορολογικό μητρώο στην Κοινότητα, θα πρέπει να θεσπιστεί ειδικό καθεστώς για τις περιπτώσεις που παρέχουν ταξιδιωτικές υπηρεσίες στην Κοινότητα σε πελάτες εγκατεστημένους στην Κοινότητα. Κατά την εφαρμογή αυτού του καθεστώτος, κάθε πρακτορείο που παρέχει τέτοιου είδους ταξιδιωτικές υπηρεσίες σε πελάτες στην Κοινότητα, μπορεί, εάν δεν είναι εγγεγραμμένο σε φορολογικό μητρώο στην Κοινότητα, να επιλέξει να εγγραφεί σε μεμονωμένο κράτος μέλος.

(6) Ο μη εγκατεστημένος ταξιδιωτικός πράκτορας που επιθυμεί να επωφεληθεί από το ειδικό καθεστώς θα πρέπει να συμμορφωθεί στους όρους που έχουν τεθεί, καθώς και στις τυχόν σχετικές διατάξεις του κράτους μέλους όπου καταναλώνονται οι εν λόγω υπηρεσίες.

(7) Το κράτος μέλος εγγραφής πρέπει, υπό ορισμένες συνθήκες, να μπορεί να αποκλείει έναν μη εγκατεστημένο πράκτορα από το ειδικό καθεστώς.

(8) Στην περίπτωση που ο μη εγκατεστημένος πράκτορας επιλέγει το ειδικό καθεστώς, o φόρος προστιθεμένης αξίας που έχει ενδεχομένως καταβληθεί όσον αφορά τα εμπορεύματα και τις υπηρεσίες που έχει χρησιμοποιήσει για τις φορολογούμενες δραστηριότητές του που υπόκεινται στο ειδικό καθεστώς, θα πρέπει να επιστραφεί από το κράτος μέλος στο οποίο επιβλήθηκε ο φόρος προστιθεμένης αξίας, σύμφωνα με την οδηγία 86/560/ΕΟΚ της 17ης Νοεμβρίου 1986 για την εναρμόνιση των νομοθεσιών των κρατών μελών σχετικά με τους φόρους κύκλου εργασιών - Tρόπος επιστροφής του φόρου προστιθεμένης αξίας στους υποκειμένους στο φόρο οι οποίοι δεν είναι εγκατεστημένοι σε έδαφος της Κοινότητας. [12] Οι προαιρετικοί περιορισμοί για την επιστροφή που περιέχονται στο άρθρο 2 παράγραφος 2, 2 παράγραφος 3 και άρθρο 4 παράγραφος 2 της εν λόγω οδηγίας δεν θα πρέπει να εφαρμόζονται.

[12] ΕΕ L 326 της 21/11/1986,σ.40

(9) Ένα παρόμοιο καθεστώς φορολόγησης του περιθωρίου κέρδους ορίζεται στο άρθρο 26α της οδηγίας 77/388/ΕΟΚ που εφαρμόζεται στα μεταχειρισμένα αγαθά και στα αντικείμενα καλλιτεχνικής, συλλεκτικής ή αρχαιολογικής αξίας. Το άρθρο αυτό περιέχει λεπτομερείς ορισμούς που θα μπορούσαν να χρησιμοποιηθούν για την αποσαφήνιση των ορισμών του άρθρου 26 και την απλοποίηση της εφαρμογής του ειδικού καθεστώτος για τα πρακτορεία ταξιδιών.

(10) Λόγω της ειδικής φύσης των υπηρεσιών που παρέχονται από τα πρακτορεία ταξιδιών, που αγοράζουν διάφορες υπηρεσίες από τρίτους, τις συνθέτουν σε πακέτο οργανωμένου ταξιδιού και μεταπωλούν τα πακέτα αυτά, συχνά είναι πολύ δύσκολο για τα πρακτορεία να καθορίσουν το περιθώριο κέρδους τους για κάθε παροχή υπηρεσίας ξεχωριστά. Ένα σύστημα που θα τους επέτρεπε να υπολογίσουν ένα συνολικό περιθώριο κέρδους για μια ορισμένη χρονική περίοδο θα απλούστευε την κατάσταση και θα έλυνε πολλά από τα προβλήματα που αντιμετωπίζουν στον τομέα αυτόν.

(11) Για παρόμοιους λόγους τα γραφεία ταξιδιών πρέπει να μπορούν να επιλέξουν τη δυνατότητα εφαρμογής του κανονικού καθεστώτος ΦΠΑ με στόχο τη διασφάλιση της αρχής της ουδετερότητας του ΦΠΑ.

(12) Οι υφιστάμενες παρεκκλίσεις με βάση το άρθρο 28 παράγραφος 3 και τα παραρτήματα E και ΣΤ πρέπει να καταργηθούν ώστε να επιτευχθεί η πιο ομοιόμορφη εφαρμογή του ειδικού καθεστώτος για τα πρακτορεία ταξιδιών. Παρομοίως, τα άρθρα 28 παράγραφος 3 στοιχείο ζ και 15 παράγραφος 14 πρέπει να καταργηθούν δεδομένου ότι επιτρέπουν και αυτά στα κράτη μέλη να εφαρμόζουν διαφορετικούς κανόνες για τη φορολόγηση των υπηρεσιών των πρακτορείων ταξιδιών.

(13) Η απόφαση του Συμβουλίου, ύστερα από αίτημα του Βασιλείου του Βελγίου της 13ης Σεπτεμβρίου 1978, που χορηγεί στο Βασίλειο του Βελγίου παρέκκλιση βάσει του άρθρου 27 παράγραφος 1 πρέπει να καταργηθεί ώστε να εξασφαλιστεί η πιο εναρμονισμένη εφαρμογή του ειδικού καθεστώτος των πρακτορείων ταξιδιών.

(14) Συνεπώς, η οδηγία 77/388/ΕΟΚ πρέπει να τροποποιηθεί αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 77/388/ΕΟΚ τροποποιείται ως εξής:

(1) Το άρθρο 26 αντικαθίσταται από το ακόλουθο:

"Άρθρο 26

Ειδικό καθεστώς των πρακτορείων ταξιδιών

1. Τα κράτη μέλη εφαρμόζουν, σύμφωνα με τις διατάξεις του παρόντος άρθρου, ειδικό καθεστώς φόρου προστιθεμένης αξίας στις πράξεις των πρακτορείων ταξιδιών που ενεργούν ιδίω ονόματι και χρησιμοποιούν, για την πραγματοποίηση του ταξιδιού, εμπορεύματα και υπηρεσίες που παρέχουν άλλοι φορολογούμενοι.

Το καθεστώς αυτό δεν θα ισχύει για ταξιδιωτικούς πράκτορες που λειτουργούν μόνον ως μεσάζοντες και υπόκεινται στο φόρο σύμφωνα με το άρθρο 11 A (3) (γ).

2. Α) Όλες οι συναλλαγές που πραγματοποιούνται από το ταξιδιωτικό πρακτορείο για την εκτέλεση του ταξιδιού βάσει των όρων που προβλέπονται στην παράγραφο 1 θεωρούνται ως μία ενιαία παροχή υπηρεσίας από το πρακτορείο ταξιδιών. Αυτή η ενιαία υπηρεσία φορολογείται στο Κράτος μέλος, στο οποίο το πρακτορείο ταξιδιών έχει την έδρα της οικονομικής του δραστηριότητος ή μόνιμη εγκατάσταση, από την οποία προέβη στην παροχή των υπηρεσιών. Β) Εάν ο ταξιδιωτικός πράκτορας δεν είναι εγκατεστημένος στην Κοινότητα ή έχει τη μόνιμη εγκατάστασή του εκτός Κοινότητας, από την οποία παρέχει την υπηρεσία και εάν παρέχει ταξιδιωτική υπηρεσία η οποία πραγματοποιείται και καταναλώνεται ουσιαστικά εντός της Κοινότητας, η ενιαία υπηρεσία θα φορολογείται στον τόπο όπου ο πελάτης έχει εγκαταστήσει την επιχείρησή του ή έχει τη μόνιμη επιχείρησή του στην οποία παρέχεται η υπηρεσία ή, απουσία ενός τέτοιου τόπου, στον τόπο όπου έχει τη μόνιμη διεύθυνσή του ή όπου κατοικεί συνήθως. Γ) Τα κράτη μέλη επιτρέπουν σε μη εγκατεστημένο ταξιδιωτικό πράκτορα, που παρέχει τις ταξιδιωτικές υπηρεσίες που αναφέρονται στο σημείο β), να εφαρμόσει ειδικό καθεστώς σύμφωνα με τις διατάξεις της παραγράφου 3.Το ειδικό καθεστώς εφαρμόζεται στις παροχές υπηρεσιών που φορολογούνται στην Κοινότητα.

3. α) Ορισμοί:

Για τους σκοπούς του παρόντος άρθρου, θα ισχύουν οι ακόλουθοι ορισμοί με την επιφύλαξη άλλων κοινοτικών διατάξεων:

(1) ως "μη εγκατεστημένος ταξιδιωτικός πράκτορας" νοείται ο ταξιδιωτικός πράκτορας που δεν έχει έδρα για τις επιχειρηματικές του δραστηριότητες ούτε μόνιμη εγκατάσταση στο έδαφος της Κοινότητας και που δεν υποχρεούται κατ' άλλον τρόπο να εγγραφεί σε φορολογικό μητρώο σύμφωνα με το άρθρο 22.

(2) ως "ταξιδιωτικές υπηρεσίες" νοούνται οι υπηρεσίες που παρέχουν ταξιδιωτικοί πράκτορες ή άλλοι φορολογούμενοι με τον ίδιο τρόπο.

(3) Ως "κράτος μέλος εγγραφής" νοείται το κράτος μέλος με το οποίο επιλέγει να έρθει σε επαφή ο μη εγκατεστημένος ταξιδιωτικός πράκτορας για να δηλώσει την έναρξη της δραστηριότητάς του ως φορολογούμενου στην Κοινότητα σύμφωνα με τις διατάξεις του παρόντος άρθρου.

(4) Ως "κράτος μέλος κατανάλωσης" νοείται το κράτος μέλος στο οποίο θεωρείται ότι παρέχεται η ταξιδιωτική υπηρεσία σύμφωνα με την παράγραφο 2 β)

(5) Ως "επιστροφή του φόρου προστιθεμένης αξίας" νοείται η δήλωση που περιέχει τις απαραίτητες πληροφορίες για τον υπολογισμό του εφαρμοστέου φόρου σε κάθε κράτος μέλος.

β) Ειδικό καθεστώς για την παροχή ταξιδιωτικών υπηρεσιών φορολογητέων στην Κοινότητα σύμφωνα με την παράγραφο 2 β).

(1) Ο μη εγκατεστημένος ταξιδιωτικός πράκτορας δηλώνει στο κράτος μέλος εγγραφής πότε αρχίζει, παύει ή μεταβάλλεται η δραστηριότητά του ως φορολογούμενου σε βαθμό που να μην έχει πλέον δικαίωμα να υπόκειται στο ειδικό καθεστώς. Αυτή η δήλωση μπορεί να γίνει ηλεκτρονικά. Οι πληροφορίες που παρέχει ο μη εγκατεστημένος ταξιδιωτικός πράκτορας στο κράτος μέλος εγγραφής όταν αρχίσουν οι φορολογητέες δραστηριότητές του περιέχουν τις ακόλουθες λεπτομέρειες για την εγγραφή: όνομα, ταχυδρομική διεύθυνση, ενδεχομένως αριθμό εθνικού φορολογικού μητρώου, και δήλωση ότι το πρόσωπο δεν είναι εγγεγραμμένο σε φορολογικό μητρώο στην Κοινότητα. Ο μη εγκατεστημένος ταξιδιωτικός πράκτορας κοινοποιεί στο κράτος μέλος εγγραφής τις τυχόν μεταβολές των πληροφοριών που έχει υποβάλει.

(2) Το κράτος μέλος εγγραφής προσδιορίζει τον μη εγκατεστημένο ταξιδιωτικό πράκτορα με τη βοήθεια αύξοντος αριθμού.Με βάση τις πληροφορίες που χρησιμοποιούν για την αναγνώριση, τα κράτη μέλη κατανάλωσης μπορούν να τηρήσουν τα δικά τους συστήματα αναγνώρισης. Το κράτος μέλος εγγραφής κοινοποιεί στον μη εγκατεστημένο ταξιδιωτικό πράκτορα τον ατομικό αριθμό που του χορηγείται.

(3) Το κράτος μέλος εγγραφής αποκλείει τον μη εγκατεστημένο ταξιδιωτικό πράκτορα από το μητρώο εγγραφής εφόσον:

(i) ανακοινώσει ότι δεν παρέχει πλέον τις εν λόγω ταξιδιωτικές υπηρεσίες, ή

ii) μπορεί να υποτεθεί με άλλον τρόπο ότι έχουν παύσει οι φορολογούμενες δραστηριότητές του, ή

(iii) δεν πληροί πλέον τις απαραίτητες προϋποθέσεις για τη χρησιμοποίηση του ειδικού καθεστώτος, ή

(iv) συστηματικά δεν συμμορφώνεται στους κανόνες σχετικά με το ειδικό καθεστώς.

(4) Ο μη εγκατεστημένος φορολογούμενος υποβάλλει δήλωση στο κράτος μέλος εγγραφής για τον φόρο προστιθεμένης αξίας για κάθε ημερολογιακό τρίμηνο είτε έχουν παρασχεθεί είτε όχι ταξιδιωτικές υπηρεσίες. Η δήλωση υποβάλλεται εντός 20 ημερών από το τέλος της περιόδου αναφοράς στην οποία αναφέρεται η δήλωση. Η δήλωση για τον φόρο προστιθεμένης αξίας αναφέρει τον αριθμό αναγνώρισης και, για κάθε κράτος μέλος κατανάλωσης όπου καθίσταται πληρωτέος ο φόρος, το συνολικό περιθώριο κέρδους, μείον τον φόρο προστιθεμένης αξίας, από την παροχή ταξιδιωτικών υπηρεσιών για την περίοδο αναφοράς και το συνολικό ποσό του αντίστοιχου φόρου.Αναφέρονται επίσης ο φορολογικός συντελεστής που εφαρμόζεται και ο συνολικός πληρωτέος φόρος.

(5) Στη δήλωση ο φόρος προστιθεμένης αξίας εκφράζεται σε ευρώ.Τα κράτη μέλη, που δεν έχουν υιοθετήσει το ευρώ, μπορούν να ζητήσουν να εκφραστεί ο φόρος προστιθεμένης αξίας στη δήλωση στο εθνικό τους νόμισμα.Εάν η παροχή υπηρεσιών πραγματοποιήθηκε σε άλλο νόμισμα, η τιμή συναλλάγματος που ισχύει για την τελευταία ημερομηνία της περιόδου αναφοράς χρησιμοποιείται κατά τη συμπλήρωση της δήλωσης για τον φόρο προστιθεμένης αξίας.Η μετατροπή γίνεται σύμφωνα με τη συναλλαγματική ισοτιμία που δημοσιεύεται από την Ευρωπαϊκή Κεντρική Τράπεζα για την εν λόγω ημερομηνία, ή, εάν δεν υπάρχει δημοσίευση για την εν λόγω ημερομηνία, την επόμενη ημερομηνία δημοσίευσης.

(6) Ο μη εγκατεστημένος ταξιδιωτικός πράκτορας καταβάλλει τον φόρο προστιθεμένης αξίας όταν υποβάλλει τη δήλωση. Η πληρωμή πραγματοποιείται σε τραπεζικό λογαριασμό σε ευρώ, που ορίζει το κράτος μέλος εγγραφής. Τα κράτη μέλη, που δεν έχουν υιοθετήσει το ευρώ, μπορούν να ζητήσουν να πραγματοποιηθεί η πληρωμή σε τραπεζικό λογαριασμό στο εθνικό τους νόμισμα.

(7) Κατά παρέκκλιση του άρθρου 1 παράγραφος 1 της οδηγίας 86/560/ΕΟΚ, ο μη εγκατεστημένος ταξιδιωτικός πράκτορας που χρησιμοποιεί το εν λόγω ειδικό καθεστώς, αντί φορολογικής έκπτωσης βάσει του άρθρου 17 παράγραφος 2 της παρούσας οδηγίας, μπορεί να επωφεληθεί από επιστροφή σύμφωνα με την οδηγία 86/560/ΕΟΚ.Το άρθρο 2 παράγραφος 3 της οδηγίας 86/560/ΕΟΚ δεν ισχύει για την επιστροφή που σχετίζεται με την παροχή ταξιδιωτικών υπηρεσιών που υπόκειται στο εν λόγω ειδικό καθεστώς.

(8) Ο μη εγκατεστημένος ταξιδιωτικός πράκτορας τηρεί αρχείο των συναλλαγών που υπόκεινται στο εν λόγω ειδικό καθεστώς, το οποίο είναι αρκετά λεπτομερές ώστε να δίνει τη δυνατότητα στη φορολογική διοίκηση του κράτους μέλους κατανάλωσης να διαπιστώσει εάν η δήλωση για τον φόρο προστιθεμένης αξίας που αναφέρεται στο σημείο 4 είναι ορθή.Τα εν λόγω αρχεία τίθενται, μετά από αίτηση, στη διάθεση, του κράτους μέλους εγγραφής και του κράτους μέλους κατανάλωσης. Τα εν λόγω αρχεία διατηρούνται για περίοδο δέκα ετών από το τέλος του έτους κατά το οποίο πραγματοποιήθηκε η συναλλαγή.

(9) Το άρθρο 21 παράγραφος 2 στοιχείο β) δεν εφαρμόζεται σε μη εγκατεστημένο ταξιδιωτικό πράκτορα που έχει επιλέξει το εν λόγω ειδικό καθεστώς."

4. Βάση επιβολής του φόρου της ενιαίας παροχής υπηρεσίας από το πρακτορείο ταξιδιών είναι το περιθώριο κέρδους που επιτυγχάνεται από το πρακτορείο ταξιδιών, μετά την αφαίρεση του φόρου προστιθέμενης αξίας που συμπεριλαμβάνεται στο περιθώριο κέρδους. Αυτό το περιθώριο κέρδους θα ισούται με τη διαφορά μεταξύ της τιμής πώλησης που επιβάλλει το πρακτορείο ταξιδιών για ένα οργανωμένο ταξίδι και του πραγματικού κόστους του εκάστοτε οργανωμένου ταξιδιού για το πρακτορείο ταξιδιών. Για τους σκοπούς της παρούσας παραγράφου, θα ισχύουν οι ακόλουθοι ορισμοί:

Ως "τιμή πώλησης" νοείται ο,τιδήποτε αποτελεί την αμοιβή, που έχει λάβει ή που πρόκειται να λάβει, το πρακτορείο ταξιδιών από τον πελάτη του ή από τρίτους, συμπεριλαμβανομένων των επιδοτήσεων που συνδέονται άμεσα με τη συναλλαγή αυτήν, των φόρων, δασμών, εισφορών και τελών καθώς και παρεπόμενων εξόδων όπως είναι το κόστος της προμήθειας και της ασφάλειας που επιβάλλει το πρακτορείο ταξιδιών στους πελάτες του, εκτός όμως των ποσών που αναφέρονται στο άρθρο 11 (A) (3)

Ως "πραγματικό κόστος" του οργανωμένου ταξιδιού νοείται ο,τιδήποτε αποτελεί την αμοιβή που ορίζεται στο σημείο α), συμπεριλαμβανομένου του ΦΠΑ, την οποία εισπράττουν ή πρόκειται να εισπράξουν από το πρακτορείο ταξιδιών από τους υποκείμενους στο φόρο προμηθευτές του, για τις προμήθειες και τις υπηρεσίες που του παρέσχον, όταν οι συναλλαγές αυτές πραγματοποιούνται για το άμεσο όφελος του πελάτη, εξαιρουμένων των γενικών εξόδων που χρησιμοποιούνται για τη σύνθεση του οργανωμένου ταξιδιού.

5. Προκειμένου να απλοποιηθεί η διαδικασία επιβολής του φόρου και με την επιφύλαξη της γνώμης της επιτροπής ΦΠΑ, τα κράτη μέλη μπορούν να προβλέψουν ότι η βάση επιβολής του φόρου επί της παροχής όλων των ταξιδιωτικών υπηρεσιών που υπόκεινται στις ειδικές ρυθμίσεις για τη φορολόγηση του περιθωρίου κέρδους καθορίζεται συνολικά για κάθε περίοδο δηλώσεως κατά τη διάρκεια της οποίας το πρακτορείο ταξιδιών πρέπει να υποβάλει τη φορολογική δήλωση που αναφέρεται στο άρθρο 22 παράγραφος 4, όπως αντικαταστάθηκε από το άρθρο 28 (η). Στην περίπτωση αυτή, η βάση επιβολής του φόρου για την παροχή ταξιδιωτικών υπηρεσιών είναι το συνολικό περιθώριο κέρδους του πρακτορείου ταξιδιών μείον το ποσό του φόρου προστιθέμενης αξίας που συμπεριλαμβάνεται στο περιθώριο αυτό. Το συνολικό περιθώριο ισούται με τη διαφορά μεταξύ:

α) του συνολικού ποσού της παροχής ταξιδιωτικών υπηρεσιών που υπόκεινται στις ειδικές διατάξεις για τη φορολόγηση του περιθωρίου κέρδους που πραγματοποίησε το ταξιδιωτικό πρακτορείο κατά την εν λόγω περίοδο, δεδομένου ότι το εν λόγω ποσό ισούται με τις συνολικές τιμές πώλησης που έχουν καθοριστεί σύμφωνα με την παράγραφο 4, και

α) του συνολικού ποσού της αγοράς εμπορευμάτων και υπηρεσιών, όπως αναφέρεται στην παράγραφο 1, που απεκόμισε κατά τη διάρκεια της εν λόγω περιόδου το πρακτορείο ταξιδιών, δεδομένου ότι το εν λόγω ποσό ισούται με το συνολικό πραγματικό κόστος που καθορίστηκε σύμφωνα με την παράγραφο 4..

6. Αν οι συναλλαγές, τις οποίες το πρακτορείο ταξιδιών αναθέτει σε άλλους φορολογούμενους, πραγματοποιούνται από τους αυτούς τους τελευταίους εκτός Κοινότητος, η παροχή υπηρεσιών του πρακτορείου εξομοιούται προς δραστηριότητα μεσολαβούντος προσώπου, απαλλασσόμενη σύμφωνα με το άρθρο 15 περίπτωση 14.

Αν οι συναλλαγές αυτές πραγματοποιούνται τόσο εντός, όσο και εκτός της Κοινότητος, πρέπει να θεωρείται ως απαλλασσόμενο μόνο το μέρος της παροχής υπηρεσιών του πρακτορείου ταξιδιών, το οποίο αφορά τις πραγματοποιηθείσες εκτός της Κοινότητος συναλλαγές.

7. Τα ποσά του φόρου, με τα οποία επιβαρύνεται το πρακτορείο ταξιδιών από άλλους υποκειμένους στον φόρο για τις προβλεπόμενες ανωτέρω από την παράγραφο 2 συναλλαγές που παρέχουν άμεσο όφελος στον πελάτη του πρακτορείου ταξιδιών, δεν εκπίπτονται ούτε επιστρέφονται σε κάποιο κράτος μέλος.

8. Το πρακτορείο ταξιδιών μπορεί να εφαρμόσει το κανονικό καθεστώς φόρου προστιθέμενης αξίας σε οποιαδήποτε υπηρεσία καλύπτεται από τις ειδικές ρυθμίσεις περί φορολόγησης του περιθωρίου κέρδους.

9. Στις περιπτώσεις όπου το πρακτορείο ταξιδιών εφαρμόζει τις κανονικές ρυθμίσεις περί φόρου προστιθέμενης αξίας για την παροχή μιας ταξιδιωτικής υπηρεσίας, έχει το δικαίωμα να αφαιρεί από τις φορολογικές του υποχρεώσεις τον φόρο προστιθέμενης αξίας που οφείλει ή που έχει πληρώσει για τις υπηρεσίες που του έχουν παρασχεθεί από τους προμηθευτές του, εφόσον οι συναλλαγές αυτές είναι για το άμεσο όφελος του πελάτη του.

Αυτό το δικαίωμα έκπτωσης γεννάται κατά την χρονική στιγμή, κατά την οποία ο εκπεστέος φόρος για τον οποίο το πρακτορείο ταξιδιών επιλέγει την εφαρμογή του κανονικού φορολογικού καθεστώτος, γίνεται απαιτητός.

10. Σε περιπτώσεις κατά τις οποίες το πρακτορείο ταξιδιών υποχρεούται να εφαρμόζει και το κανονικό καθεστώς φόρου προστιθέμενης αξίας και το ειδικό καθεστώς φορολόγησης του περιθωρίου κέρδους, το πρακτορείο ταξιδιών πρέπει να εξετάζει ξεχωριστά στα λογιστικά του τις συναλλαγές που υπόκεινται στο κάθε καθεστώς, σύμφωνα με κανόνες που έχουν οριστεί από τα κράτη μέλη».

(2) Στο άρθρο 15 παράγραφος 14 η δεύτερη υποπαράγραφος καταργείται.

(3) Στο άρθρο 28 παράγραφος 3 διαγράφεται το σημείο ζ)

(4) Στο παράρτημα E διαγράφεται το σημείο 15

(5) Στο παράρτημα ΣΤ διαγράφεται το σημείο 27.

Άρθρο 2

Καταργείται η απόφαση του Συμβουλίου που ελήφθη σε απάντηση προς αίτημα του Βασιλείου του Βελγίου της 13ης Σεπτεμβρίου 1978, για τη χορήγηση παρέκκλισης στο Βασίλειο του Βελγίου βάσει του άρθρου 27 παράγραφος 1 της οδηγίας 77/388/ΕΟΚ.

Άρθρο 3

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι την 1η Ιουλίου 2003. Ενημερώνουν αμέσως σχετικά την Επιτροπή

Οι διατάξεις αυτές, όταν καταρτίζονται από τα κράτη μέλη, αναφέρονται στην παρούσα οδηγία ή συνοδεύονται από σχετική μνεία κατά την επίσημη δημοσίευσή τους. Οι λεπτομέρειες της εν λόγω μνείας καθορίζονται από τα κράτη μέλη.

Άρθρο 4

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος